มันนี่เอ็กซ์โปอุดรธานีทำสถิติใหม่เงินสะพัดกว่า 11,000 ล้านบาท
งานมหกรรมการเงิน มันนี่ เอ็กซ์โป อุดรธานีครั้งที่ 3 เม็ดเงินใหม่สะพัดทั่วภาคอีสานบน ยอดสินเชื่อในงานทำสถิติใหม่กว่า 11,000 ล้านบาท สินเชื่อเอสเอ็มอีพุ่งทะลุ 5,000 ล้านบาท แซงสินเชื่อบ้านที่มียอดธุรกรรมกว่า 4,200 ล้านบาทเป็นครั้งแรก
12 ต.ค. 2558

นายสันติ วิริยะรังสฤษฎ์ ประธานบรรณาธิการวารสาร “การเงินธนาคาร” ประธานจัดงานมหกรรมการเงิน อุดรธานี ครั้งที่ 3 เปิดเผยว่างานมหกรรมการเงิน มันนี่ เอ็กซ์โป อุดรธานี ครั้งที่ 3 Money Expo Udonthani 2015 ที่จัดขึ้นภายใต้แนวคิด?”Beautiful ASEAN” ระหว่างวันที่ 9-11 ตุลาคม 2558 ที่ อุดรธานีฮอลล์ ศูนย์การค้าเซ็นทรัลพลาซา อุดรธานี ทำสถิติใหม่มียอดธุรกรรมการเงินสูงสุดในรอบ 3 ปี สวนกระแสเศรษฐกิจที่ซบเซา ประชาชนและนักธุรกิจในจังหวัดอุดรธานีและจังหวัดใกล้เคียง ขอสินเชื่อและใช้บริการทางการเงินและการลงทุนในงานอย่างมากมายตลอด 3 วัน จนทำสถิติใหม่สูงสุดในรอบ 3 ปี มียอดธุรกรรมการเงินกว่า 11,297 ล้านบาท จากยอดผู้สมัครบริการในงานรวม 15,480 ราย
นางสาวภาคนี วิริยะรังสฤษฎ์ รองประธานจัดงาน เปิดเผยว่า สินเชื่อบ้านเป็นบริการทางการเงินที่มีผู้ใช้บริการสูงเป็นอันดับ 2 รองจากสินเชื่อเอสเอ็มอี มีวงเงินรวมกว่า 4,288 ล้านบาท ประชาชนที่มาขอสินเชื่อบ้านในงานตั้งใจมาโดยเฉพาะ เพื่อรับโปรโมชั่นพิเศษดอกเบี้ยต่ำที่เริ่มต้น 0% รวมทั้งการยกเว้นค่าธรรมเนียมต่างๆ ซึ่งมีเฉพาะในงานนี้เท่านั้น พร้อมอนุมัติสินเชื่อเบื้องต้นภายในงานในวันเดียวกัน
นางสาวภาคนีกล่าวว่า ผู้เข้าชมงานยังให้ความสนใจลงทุนในกองทุนรวม ลงทุนในประกันชีวิต ส่งผลให้ยอดลงทุนในกองทุนรวมสูงเป็นอันดับสามวงเงินกว่า 605 ล้านบาท และเงินลงทุนประกันชีวิตสูงเป็นอันดับสี่ วงเงินกว่า 379 ล้านบาท สินเชื่อบุคคลมาเป็นอันดับ 5 วงเงินกว่า 354 ล้านบาท และมีผู้ขอทำบัตรเครดิตในงาน 4,495 ราย
สำหรับงานมหกรรมการเงินระดับภูมิภาค ของวารสาร “การเงินธนาคาร” ในปี 2558 ภายใต้แนวคิด Beautiful ASEAN ยังเหลืออีก 1 ครั้ง คือ งานมหกรรมการเงินเชียงใหม่ ครั้งที่ 10 Money Expo Chiang Mai 2015 ระหว่างวันที่ 13-15 พฤศจิกายน 2558 ที่ห้องเชียงใหม่ฮอลล์ ศูนย์การค้าเซ็นทรัลพลาซา เชียงใหม่ แอร์พอร์ต จังหวัดเชียงใหม่ พร้อมด้วยโปโมชั่นดอกเบี้ยพิเศษ ที่ธนาคารเอกชนและธนาคารัฐอัดโปรโมชขั่นเต็มที่ ทั้งสินเชื่อและเงิน มีที่นี่ที่เดียว